text: Jens Peter Christensen
  
  publiceret: 2023-01-01 10:05:16+01:00
  Jens Peter Christensen er en dansk jurist, der blev højesteretsdommer i 2006 og højesteretspræsident fra den 1. november 2022.
  Jens Peter Christensen blev cand.phil. i 1980, cand.scient.pol. i 1982, lic.jur. i 1990, cand.jur. i 1992 og dr. jur. i 1997 på en afhandling om ministeransvar.
  Han var fuldmægtig i Københavns Kommune 1983-1984, adjunkt ved Aarhus Universitet 1984-1985, fuldmægtig i Undervisningsministeriet 1985-1988, kandidatstipendiat ved Aarhus Universitet 1988-1990, lektor i offentlig ret samme sted 1990-1998 og professor samme sted 1998-2011. Han var konstitueret landsdommer i Vestre Landsret 1999-2000.
  Jens Peter Christensen har en alsidig akademisk uddannelse, idet han studerede statskundskab og nationaløkonomi før han endte med juraen. Hans faglige kendemærke er en stor og bred indsigt i offentlig ret og offentlig forvaltning.
  Han er hyppigt blevet sat i spidsen for lovforberedende udredninger vedrørende retsstillingen for ministre og embedsmænd og for udredninger om forholdet mellem det politiske niveau og embedsværket.
  De mange politisk-administrative skandalesager har givet inspiration til hans mange udgivelser af såvel faglig som formidlende karakter.
  Som meget benyttet foredragsholder og skribent i medierne krydrer han sine udtalelser med en underspillet humor og tør ironi. Han skriver jævnligt oplysende klummer i JyllandsPosten, bl.a. om domstolenes virksomhed.
  Som dommer medvirkede Jens Peter Christensen i rigsretssagen mod fhv. minister Inger Støjberg. Efterfølgende udgav han en bog om ministeransvarets betydning og rækkevidde samt om embedsmænds pligt til at informere, rådgive og advare en minister.
  Jens Peter Christensen var formand for Domstolsstyrelsens bestyrelse 2011-2018 og formand for Valgnævnet fra 2017. Han har været medlem af bestyrelsen for Aarhus Universitet fra 2017. Han har værer medlem af og formand for en række lovforberedende udvalg, herunder Udvalget vedrørende undersøgelsesorganer 1994-1996, Udvalget om forholdet mellem minister og embedsmænd 1997-1998, Folketingets grundlovskomité 1996-1999, Udvalget vedrørende PET og FE 1999-2012, udvalget om embedsmænds rådgivning og bistand 2003, Udvalget om offentligt ansattes ytringsfrihed og meddeleret 2004, Procesbevillingsnævnet 2004-2006, Udvalget om ministrenes særlige rådgivere 2012, Udvalget vedrørende offentligt ansattes ytringsfrihed og whistleblowerordninger 2014 samt Udvalget om undersøgelseskommissioner og parlamentariske undersøgelsesformer 2016.
  Jens Peter Christensen er forfatter og medforfatter til et stort antal videnskabelige artikler og bogbidrag samt til licentiatafhandlingen Forfatningsretten og det levende liv, disputatsen Ministeransvar (1997) og bøgerne Den højere uddannelse som politisk problem (1982), Offentligt ansatte chefers ansvar (1998), Domstolene – den tredje statsmagt (2003), Dansk statsret (2012, 2. udg. 2016), Grundloven – atten fortællinger (2013), Grundloven med kommentarer (2015), Ministre og embedsmænd – pligter og ansvar (2022).